**HLF krever at TV2 tekster valgsendingene!**

HLF (Hørselshemmedes Landsforbund) har klaget TV2 inn for Medietilsynet på grunn av manglende teksting av TV2s valgsendinger. På spørsmål fra HLF til TV2 om kanalen vil tekste de direktesendte valgsendingene, svarte TV2 at det kom de ikke til å gjøre.

HLF mener TV2 som riksdekkende tv-kanal har et særskilt ansvar for å gjøre sine tv-sendinger tilgjengelige for alle deler av befolkningen slik at alle har lik mulighet til å delta i samfunnsdebatten. Det er spesielt viktig at valgsendinger tekstes slik at hele befolkningen får god tilgang til informasjon i forbindelse med Stortingsvalget. Manglende teksting fra TV2 fører til at hørselshemmede utelukkes fra samfunnsdeltakelse og demokratiutvikling, noe som kan bidra til lavere valgoppslutning. Vi mener det bør være i TV2s interesse at deres samfunnsansvar som formidler også omfatter de 14,5% av Norges befolkning som har en hørselshemming.

HLF mener dette er et klart brudd på AMT-direktivet. Det innebærer at alle riksdekkende TV-kanaler med større publikumsandel enn fem prosent skal tekste direktesendte program i tidsrommet 18.00-23.00 dersom det er teknisk og praktisk mulig. Siden TV2 har en publikumsandel på langt over dette, omfattes kanalen av kravet. Andre tv-kanaler tekster direktesendte valgsendinger. Hvorfor gjør ikke TV2 det?